[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.06.2005

COM(2005) 293 végleges

2004/0146 (COD)

Módosított javaslat

AZ EURÓPAI PARLAMENT ÉS A TANÁCS IRÁNYELVE

a közösségi légiforgalmi irányító szakszolgálati engedély létesítéséről

(előterjesztő: a Bizottság az EK-Szerződés 250. cikkének (2) bekezdése alapján)

2004/0146 (COD)

Módosított javaslat

AZ EURÓPAI PARLAMENT ÉS A TANÁCS IRÁNYELVE

a közösségi légiforgalmi irányító szakszolgálati engedély létesítéséről

Előzmények

Javaslatok továbbítása a Tanácsnak és az Európai Parlamentnek (COM(2004) 0473 – 2004/0146(COD))

A Szerződés 80. cikke (2) bekezdésével összhangban | 2004. július 12. |

Az Európai Gazdasági és Szociális Bizottság véleményének időpontja | 2005. március 9. |

A Régiók Bizottsága véleménye | Nem küldött véleményt |

Az Európai Parlament véleményének időpontja (első olvasat) | 2005. március 8. |

A JAVASLAT CÉLJA

A Bizottságnak a közösségi légiforgalmi irányító szakszolgálati engedély létesítéséről szóló európai parlamenti és tanácsi irányelvjavaslata az egységes égbolt csomag egyik kulcsfontosságú része. Az engedély hozzájárul a közösségi légiforgalmi irányítók specifikus szaktudása közösségi szintű elismeréséhez. Ugyanakkor a magas szintű és harmonizált szaktudás a szélesebb értelemben vett közösségi biztonságpolitika részét képezi, és hozzájárul a munkaerő rugalmasabb elosztásához, különösen a határokon átnyúló szolgáltatásnyújtás, valamint a funkcionális légtérblokkok létesítése és irányítása vonatkozásában.

MEGJEGYZÉSEK A PARLAMENT ÁLTAL ELFOGADOTT MÓDOSÍTÁSOKRÓL

Bevezetés

Az Európai Parlament 21 módosítást fogadott el, amelyek közül a Bizottság 18-at fogad el (lásd 3.2. és 3.3.). A Bizottság viszont hármat nem fogadhat el a parlamenti módosítások közül (3.4.).

A Bizottság által elfogadott módosítások

1. A Bizottság minden olyan módosítást támogat, amely a biztonsági szabványok fontosságának a felvázolásával vagy hangsúlyozásával kapcsolatos. Ez a helyzet az 1., 2., 3., 5., 7., 8., 9., 11., 12., 13. és 15. sz. módosítás esetében. A Bizottság szintén támogatja a Parlament véleményét azon módosítások – beleértve a „nemzeti” záradékokra (16. sz. módosítás) és a nyelvi megformálásra vonatkozókat is (10. és 17. sz. módosítás) – vonatkozásában, amelyek esetében jól kidolgozott egyensúly figyelhető meg a biztonsági előírások és a mobilitási elvárások között. A módosított javaslat a 10. sz. módosítás megfelelő figyelembevétele céljából a Parlament által javasolt teljes tanúsítási eljárás helyett a nyelvi felmérésnek egy specifikus jóváhagyási eljárását vezeti be.

A 10. és 17. sz. módosítás következtében a 8. cikk (4) bekezdése helyébe a következő szöveg lép:

8. cikk

4. A tagállamoknak módjukban áll helyi nyelvi előírásokat meghatározni, amennyiben ezt biztonsági okból szükségesnek ítélik meg. A tagállamok azonban az (1) bekezdés rendelkezései ellenére is – a II. mellékletben írtak alapján – bizonyos esetekben, illetve […] biztonsági okból a szakmai nyelvtudást értékelő skála 5. szintjét követelhetik meg angol nyelvből és/vagy a helyi nyelvből, amennyiben a [..] skálához tartozó működési feltételek vagy a záradék ezt indokolttá teszik. Minden efféle követelménynek objektív módon indokoltnak, megkülönböztetésmentesnek, arányosnak és átláthatónak kell lennie. A magas szintű nyelvtudást a nemzeti felügyeleti szerv által jóváhagyott, átlátható és objektív értékelési eljárást követően kibocsátott bizonyítvánnyal kell igazolni. [1]

A Bizottság a számviteli standardekre tekintettel támogatja a 18. sz. módosítást, és javasolja a 11. cikk (1) bekezdésének a törlését.

A Bizottság által részben vagy elvben elfogadott módosítások

A Bizottság támogatja az irányelv végrehajtása szociális partner szervezetek általi nyomonkövetését (6. sz. módosítás), valamint a mobilitás esetében a nemzeti szociális törvényre és rendelkezésekre való hivatkozást (20. sz. módosítás), azzal a feltétellel, hogy ezek a jogi intézvény megfelelő formájában kerüljenek ismertetésre. A 14. sz. módosításban említett biztonsági képzésre és válságkezelésre az I. mellékletnek az alapképzési ügyekkel foglalkozó A. részében kell utalni.

A 6., 14. és 20. sz. módosítás a felsorolás 16. pontjának, az I. melléklet A. részének és az új felsorolás 16(a) pontjának a következő átalakításához vezet:

(16) Ennek az irányelvnek a hatálya kiterjedhet a légiforgalmi irányítók munkájának napi gyakorlatára. A szociális partnereket tájékoztatni kell, és megfelelő módon konzultációkat kell velük folytatni valamennyi, szociális szempontból nagy jelentőségű intézkedésről. Így jelenleg a szociális partnerek közötti európai szintű párbeszéd előmozdítására irányuló ágazati párbeszédbizottságok létrehozásáról szóló, 1998. május 20-i 1998/500/EK bizottsági határozat alapján létrehozott ágazati párbeszédbizottság bevonásával zajlanak konzultációk, illetve bármely további fejlesztés estén velük kell konzultálni.

I. melléklet A. rész

(2) bekezdés: az alapképzésnek a következő területekre kell kiterjednie: légiforgalmi jog, légiforgalom-irányítás, beleértve a polgári-katonai együttműködési eljárásokat, meteorológia, navigáció, légi járművek és a repülés alapjai, beleértve a légiforgalmi irányító és a pilóta közötti kommunikációt, emberi tényezők, felszerelések és rendszerek, szakmai környezet, rendkívüli helyzetek/veszélyhelyzetek, beleértve a biztonsági szolgálat irányítását és a válságkezelést, degradált szisztémák, nyelvtudás, beleértve a rádiókészülékek terminológiáját.

(16a) A tagállamoknak biztosítaniuk kell azt, hogy a légiforgalmi irányítónak a munkaadójánál töltött munkaviszonyára vonatkozó jogokat és kötelezettségeket azok a rendelkezések szabályozzák, amelyek abban a tagállamban alkalmazandók, amelyben a légiforgalmi irányító általában végzi a munkáját, függetlenül attól, melyik az a légtér, amely a felelősségi körébe tartozik.

Elutasított módosítások

A Bizottság nem támogathatja a 19. sz. módosítást. A Bizottság azon a véleményen van, hogy a nemzetközi számviteli standardeket már kielégítő módon tárgyalják az egyéb közösségi jogszabályok. Továbbá a Bizottság nem támogatja a 4. és a 21. sz. módosítást. A 4. sz. módosítás a közösségi standardek bevezetésének a késedelméhez, valamint a közösségi és a nemzeti szakszolgálatiengedély-rendszer egyidejű fennállásához vezethetne. Ez a biztonságot illetően nem tekinthető elfogadhatónak. A 21. sz. módosítás visszautasításra kerül, mivel eltér a szankciókról szóló szabvány záradéktól.

Következtetés

Az EK-szerződés 250. cikkének (2) bekezdése értelmében a Bizottság a fentiekben meghatározottaknak megfelelően módosítja javaslatát.

[1] A dőlt és kövér betűkkel megjelölt szövegek a bizottsági javaslatnak a Parlament által elvégzett változtatásait jelzik. Az aláhúzott szövegrészek a Bizottságnak az ezen módosításjavaslatok alapján készített módosítástervezetei.